Document ID: 32011R0230

REGULAMENTUL (UE) NR. 230/2011 AL COMISIEI
din 9 martie 2011
de modificare a Regulamentului (CE) nr. 992/95 al Consiliului în ceea ce privește contingentele tarifare ale Uniunii pentru anumite produse agricole și pescărești originare din Norvegia
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 992/95 al Consiliului din 10 aprilie 1995 privind deschiderea și modul de gestionare ale contingentelor tarifare comunitare pentru anumite produse agricole și pescărești, originare din Norvegia (1), în special articolul 5 alineatul (1) literele (a) și (b),
întrucât:
(1)
În 2009 s-au încheiat negocierile pentru un Protocol adițional la Acordul dintre Comunitatea Economică Europeană și Regatul Norvegiei privind dispozițiile speciale aplicabile importurilor în Uniunea Europeană de anumite specii de pești și produse pescărești în perioada 2009-2014, denumit în continuare „protocolul adițional”.
(2)
Semnarea în numele Uniunii Europene și aplicarea cu titlu provizoriu a protocolului adițional au fost autorizate prin Decizia 2010/674/UE a Consiliului din 26 iulie 2010 privind semnarea și aplicarea provizorie a unui acord între Uniunea Europeană, Islanda, Liechtenstein și Norvegia cu privire la un mecanism financiar SEE 2009-2014, a unui acord între Uniunea Europeană și Norvegia privind un mecanism financiar norvegian pentru perioada 2009-2014, a unui protocol adițional la Acordul între Comunitatea Economică Europeană și Islanda privind dispozițiile speciale aplicabile importurilor în Uniunea Europeană de anumite specii de pești și produse pescărești în perioada 2009-2014, precum și a unui protocol adițional la Acordul între Comunitatea Economică Europeană și Norvegia privind dispozițiile speciale aplicabile importurilor în Uniunea Europeană de anumite specii de pești și produse pescărești în perioada 2009-2014 (2).
(3)
Protocolul adițional prevede noi contingente tarifare anuale scutite de taxe vamale pentru importul în Uniunea Europeană de anumite specii de pești și produse pescărești originare din Norvegia.
(4)
În conformitate cu protocolul adițional, contingentele tarifare scutite de taxe vamale care ar fi trebuit să fie deschise pentru Norvegia de la 1 mai 2009 până la 1 martie 2011 se împart în părți egale și se alocă anual pentru partea care a mai rămas din perioada de aplicare a acestui protocol.
(5)
Pentru a aplica noile contingente tarifare prevăzute în protocolul adițional, este necesar să se modifice Regulamentul (CE) nr. 992/95.
(6)
Este necesar să se înlocuiască actuala trimitere din Regulamentul (CE) nr. 992/95 la prețurile franco-frontieră cu o trimitere la valoarea declarată în vamă, în conformitate cu Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (3), și să se prevadă că, pentru a fi eligibilă pentru preferințele stabilite în protocolul adițional, valoarea respectivă trebuie să fie cel puțin egală cu orice preț de referință fixat sau care urmează să fie fixat în conformitate cu același regulament.
(7)
Protocolul 3 la Acordul dintre Comunitatea Economică Europeană și Regatul Norvegiei, privind definirea noțiunii de produse originare și stabilirea metodelor de cooperare administrativă, a fost modificat prin Decizia nr. 1/2005 a Comitetului mixt CE-Norvegia din 20 decembrie 2005 (4). Prin urmare, este necesar să se prevadă în mod explicit că trebuie să se aplice Protocolul 3, astfel cum a fost modificat în 2005.
(8)
Din motive de claritate și pentru a ține seama de modificările aduse codurilor din Nomenclatura combinată, stabilită prin Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (5), precum și de subdiviziunile TARIC, este oportună înlocuirea anexelor I și II la Regulamentul (CE) nr. 992/95.
(9)
Din motive de claritate și pentru a ține seama de faptul că mai multe contingente tarifare acoperă aceleași produse în cursul aceleiași perioade, este oportună fuzionarea acestora.
(10)
Prin urmare, Regulamentul (CE) nr. 992/95 trebuie modificat în consecință.
(11)
În conformitate cu Decizia 2010/674/UE, noile contingente tarifare trebuie să se aplice de la 1 martie 2011. Prin urmare, prezentul regulament trebuie să se aplice de la aceeași dată.
(12)
Măsurile prevăzute de prezentul regulament sunt conforme cu avizul Comitetului Codului vamal,
ADOPTĂ PREZENTUL REGULAMENT:
Articolul 1
Regulamentul (CE) nr. 992/95 se modifică după cum urmează:
1.
Articolul 1 se înlocuiește cu următorul text:
„Articolul 1
(1) Atunci când produsele originare din Norvegia enumerate în anexă sunt puse în liberă circulație în Uniunea Europeană, acestea sunt eligibile pentru scutire de taxe vamale în limitele contingentelor tarifare și pentru perioadele stabilite de prezentul regulament, precum și în conformitate cu dispozițiile acestuia.
(2) Importurile de specii de pești și produse pescărești enumerate în anexă sunt eligibile pentru contingentele tarifare menționate la alineatul (1) numai dacă valoarea declarată în vamă este cel puțin egală cu prețul de referință fixat sau care urmează să fie fixat în conformitate cu articolul 29 din Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (6).
(3) Se aplică dispozițiile Protocolului 3 la Acordul dintre Comunitatea Economică Europeană și Regatul Norvegiei, privind definirea noțiunii de produse originare și stabilirea metodelor de cooperare administrativă, protocol modificat ultima dată prin Decizia nr. 1/2005 a Comitetului mixt CE-Norvegia din 20 decembrie 2005 (7).
(4) Beneficiul contingentelor tarifare cu numerele de ordine 09.0710 și 09.0712 nu se acordă mărfurilor declarate pentru punere în liberă circulație în perioada 15 februarie-15 iunie. În plus, beneficiul contingentului tarifar cu numărul de ordine 09.0714 nu se acordă mărfurilor având codul NC 0304 99 23, care au fost declarate pentru punere în liberă circulație în perioada 15 februarie-15 iunie.
2.
La articolul 3, al doilea paragraf se înlocuiește cu următorul text:
„Cu toate acestea, în cazul contingentelor tarifare cu numerele de ordine 09.0702, 09.0710, 09.0712, 09.0713, 09.0714, 09.0749 și 09.0750 nu se aplică articolul 308c alineatele (2) și (3) din Regulamentul (CEE) nr. 2454/93.”
3.
Anexele I și II se înlocuiesc cu textul din anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 martie 2011.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 martie 2011.

Labels: 3
18
6